Vartiainen kertoo olleensa "pienessä kaljassa" koneella, jossa hän huvitteli selailemalla huutokauppasivuston tarjouksia.

– Bongasin ilmoituksia, ja natsasi tällainen LVI-myymälän loppujäämistö, hän kertoo MTV Uutisille puhelimitse.

Vaikka Vartiaisella onkin rakennusalan yritys, oli huudon voittaminen silti vahinko.

Mainos (artikkeli jatkuu alla)

Mainos (artikkeli jatkuu alla)

– Luotin siihen, että joku sitä korottaa, mutta kävikin niin, että ne jäivät käteen. Ei ollut tarkoitus ostaa, Vartiainen toteaa.

"Sanoin vaimolle, että muutama"

Ostosta lähdettiin hakemaan yhdessä vaimon kanssa, jolle asiasta ei oltu vielä puhuttu mitään.

– Sanoin, että niitä on muutama, mutta olikin pakettiautollinen.

Nyt Vartiainen pyrkii myymään hankkimansa altaat eteenpäin. Uusina hän luottaa niiden menevän kaupaksi – jollakin aikavälillä.

– Mutta kyllä niitä joutuu säilyttelemään. Ne ovat meidän takkahuoneessa ja siitähän vaimo on riemuissaan, hän toteaa hirtehisesti.

Yhteydenottoja on onneksi tullut kuitenkin Vartiaisen mukaan jo toistakymmentä, joten ilmeisesti kiinnostusta löytyy.

Vartiainen kertoo harrastelleensa vitsihuutoja jonkin verran, mutta vastaavaa ei silti ole käynyt.